Sheila E

**Sheila Cecilia Escovedo** (født 12. desember 1957) bedre kjent under artistnavnet **Sheila E**, er en amerikansk perkusjonist og vokalist. 

Hun kommer fra en familie med perkusjonister, både hennes far og onkel er kjente perkusjonister, så hun begynte å spille allerede som treåring. 

Hun blir ofte omtalt som "The Queen of Percussion" og er rangert som nummer 58 av Rolling Stone på listen 100 Greatest Drummers of All Time.

## Karriere

### Karriere start
Karrieren begynte på midten av 1970-tallet med The George Duke Band hvor hun var perkusjonist og vokalist. 

Hun gjorde sin første innspilling ' med jazzbassisten Alphonso Johnson, «Yesterday's Dream» i 1976. Hun ga også ut to album sammen med faren, perkusjonist Pete Escovedo, *Solo Two* (1977) og *Happy Together* (1978). Sheila E spilt også med George Duke, Lionel Richie, Marvin Gaye, Herbie Hancock og Diana Ross.

### Samarbeid med Prince
Hun startet en vellykket solokarriere i 1983 og det første albumet hennes, *[[The Glamorous Life]]*, kom i 1984. Albumet fikk god kritikk og solgte bra. Det inneholdt to sanger hun har skrevet, to av Prince, «The Glamorous Life» og «The Belle of St. Mark» og en sang hun skrev sammen med Prince. Prince hadde møtte Sheila E. på en konsert i 1977, da hun opptrådte sammen med faren, Pete Escovedo.

MTV Award nominerte videoen til «The Glamorous Life» for beste kvinnelige video, beste nykommer, og beste koreografi. Hun mottok også to Grammy Award nominasjoner for beste nykommer og beste kvinnelige pop-vokal.

På B-siden på Prince sin singel «Let's Go Crazy», fra albumet Purple Rain, er «Erotic City» hvor Sheila E synger. Sheila E og bandet hennes var oppvarmingsband for Prince turneen Purple Rain i 1984-85.

I 1985 kom hennes andre album, ''Romance 1600'', hvor alle sangene var skrevet av Prince med unntak av «A Love Bizarre» som Prince og Sheila E skrev sammen. Prince sang bakgrunn vokal, spilte gitar og bass på «A Love Bizarre», som er over 12 minutter lange på album, men ble kortet ned til 3:46 og utgitt som singel. Singelen kom langt opp på hit-listene og ble senere hennes signatur-sang.

I 1986 var hun med på Prince sin innspilling av albumet *Dream Factory*, som aldri ble utgitt. Etter at Prince hadde forkastet ennå et innspilt album, *Crystal Ball,* ga han ut *Sign o' the Times* hvor sangen med samme navn ble gitt ut som 7" og 12" singel. På denne singlens B-side er det et spor som ikke er hentet fra albumet, «La, La, La, He, He, Hee» (på 3:21 og 10:32), hvor Sheila E synger og spiller perkusjon. For Sign o' the Times turneen satte han sammen et nytt band med Sheila E på trommer, perkusjon og vokal. Hun fungerte som Princes trommeslager og musikalske leder fra 1987 til 1989.[7][8]

Sheila E og Prince var mer enn samarbeidspartnere innen musikk, de datet også, og noe kilder påstår at de var forlovet en kort periode.

I juli 1987 ble hennes selvtitulerte album *[[Sheila E (album)|Sheila E]]* gitt ut. På albumet var det fem spor som hun skrev sammen med Prince og fem hun skrev sammen med andre. Balladen "Hold Me" som hun skrev sammen med Constance Guzman og Eddie Mininfield nådde nummer 3 på R&B-listene.

### Videre karriere
Etter å ha avsluttet samarbeidet med Prince i 1989 ga hun ut album *[[Sex Cymbal]]* i 1991. Hun fikk ikke promotert albumet og turnert på grunn helseproblemer etter at lungen hennes kollapset.

I 1994 spilte hun congas og timbales på Gloria Estefan sitt populære album *[[Mi Tierra]]*. Hun samarbeidet også med mange andre kjente artister som Carlos Santana, Jose Feliciano og Phil Collins. Hun har vært med i Ringo Starr & His All-Starr Band i tre omganger, 2001, 2003 og 2006.

Sheila E spilte i 2002 på Beyoncé sin «Work It Out» fra filmen Austin Powers - mannen med det gyldne lem. Hun spilte også på «Stay» fra Cyndi Lauper sitt album *[[At Last]]* i 2003.

I 2006 dannet Sheila E en kvinnelig gruppe C.O.E.D. (Chronicles of Every Diva), bestående av Sheila E., Kat Dyson, Rhonda Smith og Cassandra O'Neal. Gruppen ga ut singelen "Waters of Life". Gruppen turnerte i 2007 og 2008 med stor suksess, også i Europa og Japan. På flere av konsertene var Candy Dulfer som gjesteartist.

### Samarbeid med Prince igjen
Sheila E opptrådte igjen med Prince på Prince's One Nite Alone... Live! konserten, på Aladdin Las Vegas i 2003. I 2004 spilte hun på sporet «Dear Mr. Man» fra Prince albumet *[[Musicology]]* og hun opptrådte som gjesteartist på noen av konsertene under Musicology Live 2004ever turnen. I 2006 opptrådte de nok en gang sammen på BRIT Awards og også på hans neste album, *[[3121]]*, spilte hun på et spor, «Get On the Boat». Hun deltok også på lanseringen av 3121-parfymen hans.

I 2006 deltok hun også på Sonoma Jazz Festival som en del av Herbie Hancocks band. På Prince sitt neste album i 2007, *[[Planet Earth (album)|Planet Earth]],* spiller Marva King, Sonny T, Michael Bland og Sheila E sammen med de tidligere Revolution medlemmene Wendy Melvoin og Lisa Coleman, på albumomslaget omtales de som Prince & The New Power Generation. Hun opptrådte også på American Latin Music Awards med Prince, og Prince gjestet i 2008 Sheilas og familiens opptreden på Harvelle Redondo Beach.

Hun dukket opp på flere av konsertene hans som gjesteartist under *[[20Ten]]* turneen og og Welcome 2 America turneen. Hennes siste opptreden med ham var i San Jose på showet 21. mai 2011. Prince døde 21. april 2016.

### The E Family
Sheila E sin far Pete Escovedo er også en kjent perkusjonist, han dannet sammen med sin bror den kjente perkusjonisten Coke Escovedo bandet Azteca (1972–1976). Begge spilte også i Santana, (Pete 1971,1977–1979 og Coke 1971–1972; døde 1986) og Pete spilte også med Grateful Dead, Sly and the Family Stone, Pointer Sisters og mange flere. Pete Escovedo hadde også spilt sammen med sin datter Sheila E og senere med hennes yngre bror, Juan Escovedo, fra sønnen var 14 år. Pete Escovedo dannet familiegruppen The E Family sammen med Sheila, Juan og den yngste sønnen, Peter Michael Escovedo III (Peter Michael er i tillegg til perkusjonist også Emmy-nominert musikalsk leder, produsent, sanger, låtskriver og TV-personlighet).

The E Family spiller latinjazzen, har gitt ut albumet Now & Forever i 2011 (med gjesteartistene Earth Wind & Fire, Gloria Estefan, Joss Stone, Israel Houghton, Raphael Saadiq, George Duke, Damon Castillo og Wes Quave) og familien turnerer fremdeles (i 2022). I tillegg har Sheila E og faren spilt inn et album sammen med Tito Puente, *Latina Familia* (1989), hun og brødrene er også med på farens soloalbum som *The Island* (1983), *Mister E* (1988), *Flying South* (1996), *E Street* (1997), *E Music* (2000), *Watcha Gonna Do* (2001), *Bay To The Bay* (2018), *Rhythm of The Night* (2021) og flere livealbum.

### E Train
Sheila E hadde i lengre tid spilt sammen med bandet sitt, E Train, og i 2000 ga de ut sitt første album *[[Writes of Passage]]*, med en musikk som kombinerer funk-følelse med smooth jazz, 1970-talls påvirket fusion, gospel og med hennes familietradisjon, en spennende latino. På albumet spiller Erik Leeds fløyte og saksofon, Renato Neto keyboard, perkusjon og vokal, Ray Obiedo gitar, Marc van Wageningen bass, Alex Al bass, Sheila E trommer, perkusjon og vokal, og broren Peter Michael Escovedo er også med og spiller trommer, perkusjon og vokal. Hun har hovedvokal kun på «N Perfect Time» og har noen perkusjonssoloer som på «Rituals».

I 2001 fulgte hun opp med albumet «Heaven» hvor syv av de tolv sporene enten skrevet eller co-skrevet av Sheila E. Musikkstilen veksler mellom R&B, smooth jazz, smooth gospel, brasiliansk jazz og funk. På sporet «Trust Me» finner man en av hennes flotte perkusjon-soloer. På albumet spiller Gerald Albright saksofon, Eddie M saksofon og vokal, Ramon Flores trompet, Renato Neto keyboard, Mano Hanes keyboard og vokal, Ray Obiedo gitar, Michael O'Neill gitar, Maurice Fizgerald bass, Rhonda Smith bass, Sheila E trommer, perkusjon og vokal. Gjesteartist er Georg Duke på Mini Moog og Paul Jackson Jr. på gitar.

### Icon og Message 4 America
Hun turnerte med en rekke mer eller mindre kjente artister på 1980, 1990 og på 2000-tallet. I 2012 turnerte hun sammen med Sy Smith i Europa og i USA. Sheila ble også med Dave Koz på hans juleturné i 2012.

Etter over et tiår uten albumutgivelser kom Sheila E sitt syvende album med tittelen *[[Icon (album)|Icon]]* i 2013. Her har hun laget alle sporene med unntak av «Leader of the Band» som hun samarbeidet med Prince på. På dette sporet medvirket også Prince på piano og The E Family på perkusjon.

Albumet *[[Message 4 America]]* fra 2017 inneholder en rekke ikoniske sanger, de fleste fra 1960- og 70-tallet. Albumet er en oppfordring til oss om å reise oss og stå for noe som er større enn vår egeninteresse. Hun har valgt å benytte noen av de største protest- og revolusjonssangene til å fremføre dette budskapet. Her finner man sanger av John Lennon / Paul McCartney, Marvin Gaye, Stevie Wonder, James Brown og Burt Bacharach.

Bandmedlemmene hennes får hjelp av flere kjente gjesteartister som Ringo Starr, Juan & Pete Escovedo, Greg Phillinganes, George Clinton og Candy Dulfer.

Albumet åpner med «Funky National Anthem», en kraftig medley som bygger på flere tekster og som begynner med Sheilas talte-intro fra den amerikanske uavhengighetserklæringen. Etter en kort (veldig funky) versjon av den amerikanske nasjonalsangen, de siste tre minuttene er noen av de mest kjente og inspirerende talene av John F. Kennedy, Barack Obama og Martin Luther King, Jr. På dette sporet sender Sheila en "oppfordring til våre ledere om å reise seg og jobbe for forbedring for menn og kvinner, uansett rase, farge eller tro".

Ringo Starr tar over trommene på Beatles sin «Come Together», også på Sly & The Family Stones sin «Everyday People» er det med originale bandmedlemmer, Freddie Stone vokal og gitar og Lynn Mabry på tamburin.

På filmmusikken til filmene Man of Steel og Batman v Superman: Dawn of Justice, fra 2016, spilte Sheila E trommer. Musikken til begge disse filmene er laget av Hans Zimmer og Junkie XL. I 2017 var hun perkusjonist på musikken til filmen Boss Baby.

Den 26. juni 2016 ledet Sheila og The New Power Generation en hyllest til Prince på BET Awards 2016, med en samling av hans hits. Dagen etter ga hun ut en ny sang, "Girl Meets Boy", til ære for Prince. Hun var musikalsk leder og opptrådte på Let's Go Crazy: The Grammy Salute to Prince konserten på Staples Center 28. januar 2020.

Hun spilte på Debi Nova sin singel «Dale Play» i 2017. I 2020 ga hun ut singelene «No Line» med Snoop Dogg, «Lemon Cake», «Yes We Can Can» med Angela Davis, Everyday People med Freddie Stone og «Little Drummer Girlz», en instrumental låt, sammen med 3 andre kvinnelige trommeslagere, Geneva London, Sarah Thawer og Chitaa. I 2020 kom også singelen «Bailar (Dance with Me)» og i 2021 kom en salsa-versjon av låten.

I 2020 startet Sheila E. et samarbeidet med MasterClass for å lage "Sheila E. Teaches Drumming and Percussion".

## Musikk som terapi for barn
Hun var med å grunnla "Lil' Angel Bunny Foundation", en organisasjon som "gir misbrukte, forlatte og alvorlig følelsesmessig forstyrrede barn terapi gjennom kunst og musikk. Organisasjonen har sener blitt en del av "Elevate Hope Foundation".

## Priser og utmerkelser
I 2009 ble hun æresmedlem ved Howard University som en anerkjennelse for hennes humanitære innsats gjennom og innen musikk.

Hun ble nominert til en Emmy for Outstanding Music Direction i 2010 for In Performance At The White House: Fiesta Latina og i 2020 for Let's Go Crazy: The Grammy Salute To Prince.

Sheila E. fikk sammen med faren Latin Grammy Lifetime Achievement Award i 2021.
## Album
* 1984 - *The Glamorous Life*
* 1985 *- Romance 1600*
* 1987 - *Sheila E.*
* 1991 - *Sex Cymbal*
* 2000 - *Writes of Passage* med The E Train
* 2001 - *Heaven* med The E Train
* 2013 *- ICON*
* 2017 - *Iconic : Message 4 America* - Med Ringo Starr, Juan & Pete Escovedo, Greg Phillinganes, George Clinton, Candy Dulfer, etc.

## Filmer
Sheila E har også medvirket i noen filmer, spesielt i den urbane kultklassikeren Krush Groove hvor hun spiller seg selv (1985).

### Spillefilmer og filmer om musikk

* Prince - Sign 'O' the Times (1987)
* The Adventures of Ford Fairlane - Hun spiller en klubb-sanger (1990)
* Chasing Papi - Trommeslager i The E Family (2003)
* Women Who Rock - Hun spiller seg selv (2020)

### Konsertfilmer

* Prince and the Revolution: Live (1985)
* Prince and the Revolution: Parade LIVE (1986)
* Sheila E.: Live Romance 1600 (1986)
* Prince: 4 Those Of U On Valium (1987)
* Prince - Live at the Aladdin Las Vegas (2003)
* Ringo Starr & His All-Starr Band: Tour 2003 (2004)
* Ringo Starr & His All-Starr Band Live 2006 (2008)
* Ladies of Soul - Live At The Ziggodome (2015)
* Ringo Starr’s Big Birthday Show - Opptreden (2020)

Hun har også medvirket i en rekke TV-filmer om Price sitt liv og i flere TV-show og TV-serier.

## Bøker
I 2014 ga Sheila E ut sin biografi "Beat Of My Own Drum".

## Referanser